**ΤΖΑΡΤΖΑΝΕΙΑ 2025**

**ΤΥΡΝΑΒΟΣ, 28-29 Νοεμβρίου**

**Από τις θεσμικές αλλαγές στην εκπαιδευτική πράξη:**

**Υποστηρίζοντας την επαγγελματική ανάπτυξη των εκπαιδευτικών στα γλωσσικά μαθήματα**

Στο φόντο θεσμικών αλλαγών όπως τα Νέα Προγράμματα Σπουδών και η αξιολόγηση του εκπαιδευτικού έργου, σε μια κοινωνική συνθήκη όπου η ψηφιακά διαμεσολαβημένη επικοινωνία καταλαμβάνει όλο και μεγαλύτερο μέρος της καθημερινής αλληλεπίδρασης ενώ διαρκώς αναδεικνύονται οι όλο και πιο διαφοροποιημένες ανάγκες του μαθητικού πληθυσμού, οι εκπαιδευτικοί που διδάσκουν γλωσσικά μαθήματα είτε στην Πρωτοβάθμια είτε στη Δευτεροβάθμια Εκπαίδευση, καλούνται να αντιμετωπίσουν μια σειρά από προκλήσεις: να γνωρίζουν τις τελευταίες τάσεις στη γλωσσική διδασκαλία, να εξοικειώνονται με αλλαγές στο θεσμικό πλαίσιο και να βρίσκουν τρόπους να προσαρμόζουν το γλωσσικό μάθημα σε αυτές, να είναι σε θέση να κατανοούν το κοινό της τάξης τους και να διαφοροποιούν τη διδασκαλία τους ανάλογα με τις ανάγκες του, να αισθάνονται επαρκείς και αποτελεσματικοί σε αυτό που κάνουν, να ανταποκρίνονται σε διαδικασίες αξιολόγησης. Σε αυτό το πλαίσιο, το γλωσσολογικό συνέδριο *Τζαρτζάνεια 2025* επικεντρώνεται στην ανάπτυξη προβληματισμού γύρω από τις διαφορετικές μορφές υποστήριξης των εκπαιδευτικών. Οι προτάσεις για εισηγήσεις μπορούν να αφορούν έρευνες που σχετίζονται με δράσεις/πρωτοβουλίες για την **επιμόρφωση/υποστήριξη των εκπαιδευτικών** σχετικά με τις ακόλουθες θεματικές:

* Προγράμματα Σπουδών
* Αξιολόγηση εκπαιδευτικού έργου
* Αξιοποίηση ψηφιακών τεχνολογιών/εργαλείων AI
* Πολυγραμματισμοί
* Πολυπολιτισμικές τάξεις - πολυγλωσσία
* Δημιουργία εκπαιδευτικού γλωσσικού υλικού
* Κοινότητες διδακτικών πρακτικών

Tο γλωσσολογικό συνέδριο στα *Τζαρτζάνεια 2025* διοργανώνεται για έβδομη φορά στον **Τύρναβο** στις **28 και 29 Νοεμβρίου 2025**. Η διοργάνωση του Συνεδρίου γίνεται με τη συνεργασία της Περιφέρειας Θεσσαλίας, του Δήμου Τυρνάβου, του Εργαστηρίου Μελέτης, Διδασκαλίας και Διάδοσης Ελληνικής Γλώσσας και Πολυγλωσσίας του Πανεπιστημίου Θεσσαλίας και του Συνδέσμου Φιλολόγων νομού Λάρισας.

Τα μέλη της ερευνητικής και εκπαιδευτικής κοινότητας καλούνται να υποβάλουν προτάσεις **εισηγήσεων** για παρουσίαση έως τις **27 Απριλίου 2025.** Οι προτάσεις των εισηγήσεων (15´+5΄για ερωτήσεις/συζήτηση) θα παρουσιάζουν κατά προτίμηση ερευνητικά αποτελέσματα και θα αξιολογηθούν ανώνυμα από τα μέλη της Επιστημονικής Επιτροπής ως προς τη συνάφειά τους με τη θεματική του συνεδρίου, τη σαφήνεια των στόχων, τη μεθοδολογική επάρκεια και την πρωτοτυπία τους.

Κάθε σύνεδρος μπορεί να συμμετάσχει με μία ατομική εισήγηση και/ή με μία σε συνεργασία.

Παράλληλα, με στόχους την επίτευξη ενός ουσιαστικού διαλόγου ανάμεσα στους διάφορους φορείς εκπαίδευσης και την ανάδειξη των βιωμάτων των εκπαιδευτικών προβλέπεται να διοργανωθεί **έκθεση** με θέμα:

**«Εμπειρίες επιμόρφωσης: H φωνή των εκπαιδευτικών».**

Στην έκθεση καλούνται οι εκπαιδευτικοί που διδάσκουν γλωσσικά μαθήματα στην πρωτοβάθμια (Nηπιαγωγείο και Δημοτικό) και δευτεροβάθμια εκπαίδευση να καταθέσουν με δημιουργικούς τρόπους, προσωπικά βιώματα, απόψεις, συναισθήματα κ.ά. από τη συμμετοχή τους σε διαδικασίες επιμόρφωσης. Ενδεικτικά, μπορούν να κατατεθούν γραπτές αφηγήσεις, video, podcast, προτάσεις για δρώμενα, εικαστικές δημιουργίες κ.ά.

Οι εκπαιδευτικοί που ενδιαφέρονται να συμμετέχουν στην έκθεση θα πρέπει να στείλουν τις ολοκληρωμένες δημιουργίες τους **έως τις 18 Μαΐου 2025** ώστε να κριθούν από επιτροπή. Οι προτάσεις που θα εγκριθούν θα περιληφθούν στην έκθεση και θα εμφανιστούν σε διακριτό χώρο στον τόμο των πρακτικών, εφόσον αυτό είναι εφικτό. Η επιστημονική επιτροπή διατηρεί το δικαίωμα παρατηρήσεων και προτάσεων για διορθώσεις και επανυποβολή, όπως αντίστοιχα προβλέπεται για τις περιλήψεις που θα υποβληθούν στα 7α Τζαρτζάνεια.

Οι εκπαιδευτικοί των οποίων οι δημιουργίες θα γίνουν αποδεκτές, θα πρέπει να παρευρίσκονται στο Συνέδριο. Τα poster θα είναι αναρτημένα από την αρχή του συνεδρίου, τα video & podcast μπορούν να είναι διαθέσιμα σε φορητούς υπολογιστές ή τάμπλετ, ενώ θα προβλεφτεί συγκεκριμένη χρονική ζώνη για παρουσιάσεις /δρώμενα και συζήτηση.

Η συμμετοχή στην έκθεση δεν αποκλείει τη δυνατότητα υποβολής περίληψης για παρουσίαση στα 7α Τζαρτζάνεια.

Η συμμετοχή στο συνέδριο είναι **δωρεάν** για ομιλητές/ομιλήτριες και ακροατές/ακροάτριες. Λεπτομέρειες για τη διεξαγωγή του Συνεδρίου (διαμονή, μετακινήσεις, παράλληλες πολιτισμικές εκδηλώσεις και άλλες πρακτικές πληροφορίες) θα ανακοινωθούν στις αρχές Σεπτεμβρίου 2025.

Για πληροφορίες οι ενδιαφερόμενοι/ες μπορούν να επισκέπτονται την ιστοσελίδα του Συνεδρίου: <https://tzartzaneia.tirnavos.gr>/.

**ΟΔΗΓΙΕΣ ΓΙΑ ΤΗΝ ΥΠΟΒΟΛΗ ΠΕΡΙΛΗΨΕΩΝ**

Όσοι/όσες ενδιαφέρονται να παρουσιάσουν εισήγησή τους στο συνέδριο, παρακαλούνται να υποβάλουν περίληψη στην ηλεκτρονική διεύθυνση tzartzaneia2025@gmail.com, σύμφωνα με τις παρακάτω προδιαγραφές:

* Αρχείο MS Word (όχι .pdf)
* Έκταση: 350-500 λέξεις (χωρίς τις βιβλιογραφικές αναφορές)
* Γραμματοσειρά: Times New Roman 12pt
* Διάστιχο: μονό
* Περιθώρια: κανονικά
* Βασικά στοιχεία: ο τίτλος της εισήγησης, το όνομα του/των συγγραφέα/ων, τα στοιχεία επικοινωνίας (φορέας, ηλεκτρονική διεύθυνση) θα είναι κεντραρισμένα. Θα ακολουθεί το σώμα της περίληψης και 4-6 λέξεις κλειδιά.

**ΟΔΗΓΙΕΣ ΓΙΑ ΤΗΝ ΥΠΟΒΟΛΗ ΕΠΙΜΟΡΦΩΤΙΚΩΝ ΕΜΠΕΙΡΙΩΝ ΤΩΝ ΕΚΠΑΙΔΕΥΤΙΚΩΝ**

Όλες οι δημιουργίες θα συνοδεύονται από σύντομη περίληψη (περίπου 250 λέξεις), όπου θα εξηγείται η ιδέα και οι βασικές σχεδιαστικές επιλογές.

* Τα video & podcast θα πρέπει να έχουν μέγιστη διάρκεια 5 λεπτών, να είναι καλής ποιότητας και να μην υπάρχει θέμα δικαιωμάτων τρίτων χωρίς άδεια.
* Οι γραπτές αφηγήσεις και οι εικαστικές δημιουργίες θα πρέπει να έχουν τη μορφή poster 122 cm (πλάτος) x 92 cm (ύψος).
* Για δρώμενα και καλλιτεχνικές δημιουργίες (έως 7 λεπτά) προβλέπεται η κατάθεση σεναρίου μαζί με την περίληψη
* Για άλλες δημιουργικές μορφής έκφρασης που δεν συμπεριλαμβάνονται στα παραπάνω, οι εκπαιδευτικοί μπορούν να απευθύνονται στην γραμματεία του Συνεδρίου

Οι δημιουργίες των εκπαιδευτικών θα αποστέλλονται σε ψηφιακή μορφή στην ηλεκτρονική διεύθυνση tzartzaneia2025@gmail.com, με αναφορά στο θέμα στον τίτλο της έκθεσης. Στην περίπτωση αρχείων μεγάλου όγκου, η μεταφορά θα γίνεται μέσω wetransfer ή αντίστοιχης εφαρμογής. Εφόσον γίνουν δεκτά τα poster θα παρουσιαστούν σε έντυπη μορφή στην έκθεση (η εκτύπωση θα γίνει από τις/τους εκπαιδευτικούς)

**Σημαντικές ημερομηνίες**

Υποβολή περιλήψεων για εισηγήσεις: **Κυριακή 27 Απριλίου 2025**

Υποβολή δημιουργικών αποτυπώσεων επιμορφωτικών εμπειριών: **Κυριακή 18 Μαΐου 2025**

Ενημέρωση για αποδοχή περιλήψεων/δημιουργικών αποτυπώσεων: **Έως τις 20 Ιουλίου 2025**

Διεξαγωγή συνεδρίου: **Παρασκευή 28 και Σάββατο 29 Νοεμβρίου 2025**